**Se scuturau amiezile**

*Ileana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se scuturau amiezile în vară

și soarele mușca din asfințit.

Musteau secundele din ceas a primăvară

Iar pașii mei se rătăceau sorbind

din seva toamnei câteva arome.

În ceașca cu cafea se răsturna

o iarnă timpurie și sprințară.

Ce anotimpuri viața îmi oferea!

Dar eu tânjind, ca omul, la mirajul

ce-n depărtări abia de se zărea,

Amestecam într-un ibric fragmente

să-mi fie ziua ca o acadea,

rotundă, dulce și-n pasteluri crude

să nu se însăreze tâmpla mea.

Avidă, ascultam o melodie

dansând cu viața. Dansul mă strângea

și-n amalgam de note, îmbrățișarea

la pieptul vieții, cald mă ademenea.

Sclipeau fâșii de vise în mine, seara

în stele din cer mă îmbrăca.

Se scuturau amiezile, subtile.

Precum himera, timpul se scurgea

pătând cu brumă rochia albă a zilei

până când în amurg o colora.

În depărtare, valurile mării

purtau în cala navei viața mea

ce se zbătea să iasă la lumina

apusului ce abia se mai vedea.

Încet, pe țărmul zilelor senine

se scutura amurgul, se însera.

Se adunau a ploaie norii în mine

sau poate în geană, lacrima cădea...

27.11.2018